Ντην Καρνάζης

Ο Ντην Καρνάζης ή Κωνσταντίνος (αγγλικά: Dean Karnazes, γενν. 3 Αυγούστου 1962, Λος Άντζελες, ΗΠΑ) είναι Αμερικανός υπερμαραθωνοδρόμος ελληνικής καταγωγής, καθώς και επιχειρηματίας και συγγραφέας.

Νεαρή ηλικία 
Ο Καρνάζης γεννήθηκε στην περιοχή Ινγκλγουντ του Λος Άντζελες στις ΗΠΑ, με τους γονείς του να είναι οι Νικ και Φραν Καρνάζης με καταγωγή από τη Σιλίμνα Αρκαδίας και την Ικαρία αντίστοιχα. Είχε επίσης 2 αδέρφια, τον Κρεγκ και την Πάρυ, η οποία σκοτώθηκε σε αυτοκινητικό ατύχημα σε ηλικία 18 ετών. Κατά τις διάφορες μετακομίσεις της οικογενείας εντός της πολιτείας της Καλιφόρνια, ο Καρνάζης ανέπτυξε αγάπη για το φυσικό περιβάλλον και εκτίμηση για την αίσθηση που προσφέρουν οι μικρές πόλεις.

Ενώ ο Καρνάζης υιοθέτησε το συνεχές τρέξιμο ως συνήθεια για τις καθημερινές δραστηριότητές του από τον καιρό που βρισκόταν σε πολύ μικρή ηλικία σε νηπιαγωγείο και δημοτικό, οι πραγματικές του δυνατότητες φάνηκαν όταν σε ηλικία 11 ετών διέτρεξε όλη την απόσταση του Γκραν Κάνιον, καθώς και μετέπειτα σκαρφάλωσε το όρος Ουάτνεϋ (Whitney), το οποίο είναι το υψηλότερο βουνό στην ηπειρωτική έκταση των ΗΠΑ. Αργότερα σε ηλικία 12 ετών διένυσε μια απόσταση 64 χλμ. με ποδήλατο επισκεπτόμενος τον παππού και τη γιαγιά του. Το 1976, και ενώ βρισκόταν στην πρώτη τάξη του λυκείου, ο Καρνάζης συμμετείχε στην τοπική ομάδα τρεξίματος μεγάλων αποστάσεων, όπου και έτρεξε στον πρώτο οργανωμένο μαραθώνιο του.

Κατόπιν έχασε το ενδιαφέρον του για το τρέξιμο και σταμάτησε να τρέχει για 15 χρόνια, πριν ξεκινήσει ξανά στην ηλικία των 30 ετών.

Μεγαλώνοντας, σπούδασε στην πολυτεχνική σχολή της Καλιφόρνια στο Σεν Λιούις όπου εξειδεικεύτηκε στην τεχνολογία τροφίμων, και κατόπιν συνέχισε στη σχολή επιχειρήσεων του πανεπιστημίου του Σαν Φρανσίσκο.

Αθλητικά επιτεύγματα
Ο Καρνάζης έχει ολοκληρώσει ένα μεγάλο αριθμό αθλημάτων αντοχής, κυρίως τρεξίματος, αλλά και κολύμβησης. Τα πιο σημαντικά επιτεύγματά του είναι:

 Το 2002 έτρεξε την απόσταση του μαραθωνίου στην Ανταρκτική υπό θερμοκρασία μείον -25 βαθμών κελσίου χωρίς ειδικά υποδήματα για χιόνι.
 Το 2004 αναδείχθηκε νικητής στον μαραθώνιο που διοργανώθηκε στην κοιλάδα του Θανάτου της ερήμου Μοχάβι ανάμεσα στην Καλιφόρνια και τη Νεβάδα, διανύοντας μια απόσταση 217 χιλιομέτρων υπό θερμοκρασίες που έφταναν τους 50 βαθμούς κελσίου.
 Το 2004, διένυσε 238 χιλιόμετρα σε κυλιόμενο διάδρομο
 Το 2005 έτρεξε 560 χλμ σε 80 ώρες και 44 λεπτά χωρίς να κοιμηθεί.
 Το 2006 έτρεξε την απόσταση του μαραθωνίου σε κάθε μια από τις 50 πολιτείες των ΗΠΑ, σε χρονικό διάστημα 50 ημερών.
 Το 2011 διένυσε 4.828 χιλιόμετρα από την Ντίσνεϋλαντ στη Νέα Υόρκη σε 75 ημέρες, τρέχοντας 65 με 80 χιλιόμετρα την ημέρα
Έχει δεχθεί κριτική από μέρος του τύπου πως τα επιτεύγματά του είναι περισσότερο εντυπωσιακά παρά ουσιαστικά, όπως για παράδειγμα το ότι υπήρξε νικητής στην Ανταρκτική, ενώ δεν αποσαφηνίζεται εάν συμμετείχαν και άλλοι διαγωνιζόμενοι. Ωστόσο με βάση τις γνώμες άλλων υπερμαραθωνοδρόμων, η κριτική αυτή πιθανώς πηγάζει από την ικανότητα του Καρνάζη να προσελκύει χορηγούς και να λαμβάνει δημοσιότητα για επιτεύγματα τα οποία είναι λιγότερο θεαματικά από ότι αρχικά φαίνονται, καθώς και το ότι είναι ιδιαίτερα ικανός ως προς την προώθηση της δημόσιας εικόνας του.Απαντώντας στην κριτική, ο Καρνάζης ανέφερε πως θεωρεί σημαντικότερα τα εκατοντάδες μηνύματα ηλεκτρονικής αλληλογραφίας που λαμβάνει από ανθρώπου,ς όπου του λένε πως τους ενέπνευσε να ασχοληθούν με τα αθλήματα αντοχής, καθώς και την εκτίμηση για το φιλανθρωπικό του έργο.

Αναφορές και αφιερώματα
Έχει φιλοξενηθεί σε μεγάλο αριθμό τηλεοπτικών εκπομπών υψηλής τηλεθέασης στις ΗΠΑ, καθώς και έχουν γίνει πλήθος αφιερωμάτων γι' αυτόν από τον αθλητικό τύπο. 

Το ντοκιμαντέρ του 2008 με τίτλο UltraMarathon Man: 50 Marathons - 50 States - 50 Days, ασχολείται με τους 50 μαραθωνίους του Καρνάζη σε μια χρονική περίοδο 50 ημερών, καλύπτοντας όλες τις πολιτείες των ΗΠΑ.

Άλλες ασχολίες
Το 1995, ίδρυσε την εταιρεία υγιεινών τροφών Good Health Natural Foods στο Σαν Φρανσίσκο, ενώ το 2011 άνοιξε ένα κατάστημα εδεσμάτων γιαουρτιού στο Σαν Ανσέλμο της Καλιφόρνια.

Αρθογραφεί επίσης τακτικά στο περιοδικό σωματικής ανάπτυξης Men's Health.

Εργογραφία
 Ultramarathon Man: Confessions of an All-Night Runner, Tarcher (2006) ISBN 978-1-58542-480-1
 50/50: Secrets I Learned Running 50 Marathons in 50 Days  (with Matt Fitzgerald) Grand Central Publishing (2009) ISBN 978-0-446-58184-4
 Run: 26.2 Stories of Blisters and Bliss, Rodale (March 1, 2011) ISBN 978-1-60529-279-3. Winner of British Sports Book Awards, Best Publicity Campaign

Παραπομπές

Εξωτερικοί σύνδεσμοι

 Ultramarathon man: Dean Karnazes - Επίσημος ιστότοπος
 Dean Karnazes: Ένας θρύλος μιλάει στο TheTOC, του Ηλία Κούκου - TheTOC, 25.09.2014
 Ντιν Καρνάζης: Θέλω να πω στους Έλληνες να είναι δυνατοί, της Ευλαμπίας Ρέβη - Πρώτο Θέμα, 08.09.2015
 Ο υπεραθλητής Ντιν Καρνάζης μας δίνει συμβουλές για να κερδίσουμε τον «Μαραθώνιο της Κρίσης», Καθημερινή, 1/10/2017

Μαραθωνοδρόμοι
Αμερικανοί αθλητές
Ελληνοαμερικανοί